Vanuit Hebreërs kan geloof as gewaarborgde sekerheid vir die toekoms omskryf word, en as 'n wetlike bewys van dit wat ons vandag nog nie sien nie.
Die aksie van begeleiding deur die kategeet tot geloofsvorming van katkisante kan omskryf word as 'n voortgaande proses van formele en informele leer wat 'n stap-vir-stap- en nadere ontvouing van die heilsgebeure inhou en van die persoonlike betekenis daarvan vir die katkisant se eie geloofsvorming en volharding in die geloof.
Die kategeet moet in staat wees om onderrig tot geloofsvorming aan te bied in 'n vriendelike gesindheid en in 'n verhouding soos dié van 'n moeder wat haar kinders troetel en van 'n vader wat in 'n persoonlike verhouding met sy kinders staan.
In hierdie onderafdeling word veral op gegewens uit die vakgebiede EI1 en SI gefokus wat op die wyer vakgebied van die Psigologie lê. In hierdie artikel word die fokus egter meer op 'n nadere verkenning van toepaslike data vanuit die vakgebiede EI en SI gerig wat die kategeet in sy onderrig en optrede kan aanwend. EI en SI is juis nuwer gebiede in die Psigologie wat nader verken behoort te word met die oog op diensbaarheid in geloofsvorming.
Vermeulen (1999:43) stel dat 'n emosie 'n innerlike toestand is wat voortvloei uit wat ons dink en motiveer, en wat aangenaam of onaangenaam kan wees. In bogenoemde omskrywing is dit belangrik om te weet dat emosies hulle oorsprong in denke vind. Gevoelens verander nie, maar dit wat 'n mens dink, die oorsprong van gevoelens, kan verander.